CELEX: 52021PC0825
Language: sk
Date: 2021-12-21
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2020/1561, ktorým sa Maďarsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

EURÓPSKA KOMISIA
            V Bruseli21. 12. 2021
            COM(2021) 825 final
            2021/0435(NLE)
            
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie (EÚ) 2020/1561, ktorým sa Maďarsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
            
               V nariadení Rady (EÚ) 2020/672 („nariadenie o nástroji SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení zacielených na ochranu zamestnancov a samostatne zárobkovo činných osôb, a teda na zníženie nezamestnanosti a straty príjmu, ako aj na financovanie opatrení súvisiacich so zdravím, a to najmä na pracovisku.
            
            
               Rada poskytla 23. októbra 2020 finančnú pomoc Maďarsku s cieľom doplniť jeho úsilie pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby.
            
            
               Maďarsko 1. decembra 2021 opäť požiadalo o finančnú pomoc Únie podľa nariadenia o nástroji SURE.
            
            
               V súlade s článkom 6 ods. 2 nariadenia o nástroji SURE sa Komisia poradila s maďarskými orgánmi, aby overila náhle a prudké zvýšenie skutočných aj plánovaných výdavkov priamo súvisiacich s maďarskými opatreniami na trhu práce, ktoré sú spôsobené pandémiou ochorenia COVID-19. Tieto opatrenia sa týkajú najmä kombinácie nového opatrenia a existujúcich opatrení uvedených vo vykonávacom rozhodnutí Rady (EÚ) 2020/1561:
            
            
               a)existujúce oslobodenie od príspevkov zamestnávateľov na sociálne zabezpečenie a od odvodov na odbornú prípravu v období od marca do decembra 2020, ako aj zníženie dane zamestnávateľov na účely príspevku na rehabilitáciu v období od marca do júna 2020 sa v prípade odvetví, ktoré pandémia zasiahla najviac, predĺžilo do konca výnimočného stavu, pričom výdavky sa vzťahovali na obdobie od decembra 2020 do júna 2021.
            
            
               b)existujúce vylúčenie osobných nákladov zo základu dane pri dani malých podnikov (KIVA) v období od marca do júna 2020 sa v prípade odvetví, ktoré pandémia zasiahla najviac, predĺžilo do konca výnimočného stavu, pričom výdavky sa vzťahovali na obdobie od decembra 2020 do júna 2021. Predmetom žiadosti je iba časť celkových výdavkov súvisiacich so spoločnosťami, ktoré obmedzili alebo prerušili pracovný čas, alebo v prípadoch, keď sú zamestnanci nepretržite zamestnaní, a to až do posledných dostupných údajov o výsledku rozpočtového hospodárenia.
            
            
               c)existujúce oslobodenie pre malých daňovníkov v určitých odvetviach od režimu paušálnej dane pre malé podniky (KATA) v období od marca do júna 2020 sa predĺžilo do konca výnimočného stavu, pričom výdavky sa vzťahovali na obdobie od marca do apríla 2021. Predmetom žiadosti je iba časť výdavkov súvisiaca s podporou samostatne zárobkovo činných osôb a spoločností s jediným spoločníkom.
            
            
                d)nový jednorazový režim podpory príjmov pre samostatne zárobkovo činné osoby v odvetviach, na ktoré sa vzťahujú opatrenia na obmedzenie pohybu pod podmienkou, že svoje činnosti zachovajú aspoň dva mesiace po možnom ukončení výnimočného stavu. Výška jednorazovej platby predstavuje mesačnú garantovanú minimálnu mzdu (219 000 HUF). Obdobie oprávnenosti sa končí ukončením výnimočného stavu. Cieľovou skupinou režimu sú výhradne podnikatelia bez zamestnancov, ktorí nie sú oprávnení na podporu v rámci odvetvového mzdového systému.
            
            
               Maďarsko Komisii poskytlo príslušné informácie.
            
            
               Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Maďarsku podľa nariadenia o nástroji SURE na podporu uvedených opatrení.
            
            
               •Súlad s existujúcimi ustanoveniami v tejto oblasti politiky
            
            
               Tento návrh je plne v súlade s nariadením Rady (EÚ) 2020/672, podľa ktorého bol vypracovaný.
            
            
               Týmto návrhom sa dopĺňa ďalší právny nástroj Únie na poskytovanie podpory členským štátom v núdzových situáciách, a to nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (FSEÚ) [ďalej len „nariadenie (ES) č. 2012/2002“]. Nariadenie Európskeho parlamentu a Rady (EÚ) 2020/461, ktorým sa mení uvedený nástroj s cieľom rozšíriť jeho rozsah pôsobnosti tak, aby sa vzťahoval aj na závažné ohrozenia verejného zdravia, a vymedziť osobitné operácie oprávnené na financovanie, bolo prijaté 30. marca.
            
            
               •Súlad s ostatnými politikami Únie
            
            
               Tento návrh je súčasťou súboru opatrení vypracovaných v reakcii na súčasnú pandémiu COVID-19, ako je napríklad „Investičná iniciatíva v reakcii na koronavírus“, a dopĺňa iné nástroje, ktoré podporujú zamestnanosť, ako je napríklad Európsky sociálny fond a Európsky fond pre strategické investície (EFSI)/program InvestEU. V tomto návrhu sa využíva prijímanie a poskytovanie úverov na podporu členských štátov v tomto konkrétnom prípade výskytu ochorenia COVID-19, a návrh tak predstavuje druhú obrannú líniu na financovanie režimov skráteného pracovného času a podobných opatrení, čo pomáha chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti.
            
         
         
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Právnym základom tohto nástroja je nariadenie Rady (EÚ) 2020/672.
            
            
               •Subsidiarita (v prípade inej ako výlučnej právomoci)
            
            
               Tento návrh nadväzuje na žiadosť členského štátu a je vyjadrením európskej solidarity, keďže sa ním poskytuje finančná pomoc Únie vo forme dočasných úverov členskému štátu postihnutému výskytom ochorenia COVID-19. Takouto finančnou pomocou, ktorá predstavuje druhú obrannú líniu, sa dočasne podporí úhrada zvýšených verejných výdavkov vlád, pokiaľ ide o režimy skráteného pracovného času a podobné opatrenia, s cieľom pomôcť im chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti a straty príjmu.
            
            
               Takáto podpora pomôže postihnutému obyvateľstvu a prispeje k zmierneniu priameho spoločenského a hospodárskeho vplyvu súčasnej krízy spôsobenej ochorením COVID-19.
            
            
               •Proporcionalita
            
            
               Návrh je v súlade so zásadou proporcionality. Neprekračuje rámec toho, čo je nevyhnutné na dosiahnutie cieľov, ktoré tento nástroj sleduje.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Vzhľadom na naliehavú potrebu vypracovať návrh tak, aby ho Rada mohla prijať včas, sa konzultácie so zainteresovanými stranami nemohli uskutočniť.
            
            
               •Posúdenie vplyvu
            
            
               Vzhľadom na naliehavý charakter návrhu nebolo vykonané žiadne posúdenie vplyvu.
            
            
               4.VPLYV NA ROZPOČET
            
            
               Komisia by mala mať možnosť uzatvárať zmluvy o pôžičkách na finančných trhoch s cieľom ich ďalšieho poskytovania členským štátom, ktoré požiadajú o finančnú pomoc v rámci nástroja SURE.
            
            
               Okrem poskytovania záruk členských štátov sú do tohto rámca zabudované aj iné záruky na zabezpečenie finančnej spoľahlivosti tohto systému:
            
            
               ·dôsledný a konzervatívny prístup k finančnému riadeniu,
            
            
               ·vytvorenie portfólia úverov, ktoré znižuje riziko koncentrácie, ročnú expozíciu a nadmernú expozíciu voči jednotlivým členským štátom, a zároveň zabezpečuje poskytnutie dostatočných zdrojov členským štátom, ktoré to najviac potrebujú a
            
            
               ·možnosti obnovenia úveru.
            
            
               2021/0435 (NLE)
            
         
         
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2020/1561, ktorým sa Maďarsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19
                  1
               , a najmä na jeho článok 6 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V nadväznosti na žiadosť Maďarska zo 6. augusta 2020 Rada 23. októbra 2020 poskytla Maďarsku finančnú pomoc vo forme úveru vo výške najviac 504 330 000 EUR s maximálnou priemernou splatnosťou 15 rokov s cieľom doplniť úsilie Maďarska pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby.
            
            
               (2)Úver bol určený Maďarsku na financovanie opatrení podobných režimom skráteného pracovného času, a opatrení súvisiacich so zdravím, ako sa uvádza v článku 3 vykonávacieho rozhodnutia Rady (EÚ) 2020/1561
                  2
               .
            
            
               (3)Výskyt ochorenia COVID-19 ochromil podstatnú časť pracovnej sily v Maďarsku. To viedlo k náhlemu a prudkému zvýšeniu verejných výdavkov v Maďarsku v súvislosti s novým opatrením, konkrétne jednorazovým režimom podpory príjmu pre samostatne zárobkovo činné osoby v odvetviach, na ktoré sa vzťahujú ochranné opatrenia a opatrenia uvedené v článku 3 písm. f), g), h), i) a j) vykonávacieho rozhodnutia (EÚ) 2020/1561.
            
            
               (4)Výskyt ochorenia COVID-19 a mimoriadne opatrenia, ktoré Maďarsko zaviedlo v rokoch 2020 a 2021 na obmedzenie jeho šírenia, ako aj jeho sociálno-ekonomického vplyvu a vplyvu na zdravie, mali a naďalej majú závažný dosah na verejné financie. Maďarsko malo do konca roka 2020 deficit verejných financií na úrovni 8,0 % a dlh verejnej správy na úrovni 80,1 % hrubého domáceho produktu (HDP). Podľa prognózy Komisie z jesene 2021 sa predpokladá, že deficit verejnej správy Maďarska sa v roku 2021 zníži na 7,5 % HDP a dlh verejnej správy na 79,2 % HDP a v tom istom roku sa predpokladá zvýšenie HDP Maďarska o 7,4 %.
            
            
               (5)Maďarsko požiadalo 1. decembra 2021 Úniu o ďalšiu finančnú pomoc vo výške 147 140 000 EUR, ktorá by mala ďalej podporiť jeho úsilie vynakladané v rokoch 2020 a 2021 pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby. Týka sa to najmä opatrení uvedených v odôvodneniach 6 až 8.
            
            
               (6)Príslušné orgány na základe vládneho dekrétu č. 485/2020 (XI. 10.)
                  3
                do konca výnimočného stavu predĺžili a zmenili niekoľko daňových opatrení uvedených v článku 3 písm. f), g), h) a j) vykonávacieho rozhodnutia (EÚ) 2020/1561. Bolo požiadané o úver na pokrytie výdavkov iba na obdobie od decembra 2020 do júna 2021. Vládny dekrét obsahuje výslovnú podmienku, aby príjemcovia zachovali pracovné zmluvy platné v čase nadobudnutia účinnosti uvedeného dekrétu a aby počas trvania opatrenia tieto zmluvy nevypovedali výpoveďou zo strany zamestnávateľa. Rozsah odvetví oprávnených na podporu bol v porovnaní s pôvodným návrhom opatrení upravený v znení vládnych dekrétov
                  4
               .
            
            
               V prípade odvetví najviac postihnutých pandémiou zaviedli príslušné orgány oslobodenie od príspevkov zamestnávateľov na sociálne zabezpečenie a od odvodov na odbornú prípravu pôvodne v období od marca do decembra 2020, ako aj zníženie dane zamestnávateľov na účely príspevku na rehabilitáciu pôvodne v období od marca do júna 2020.
            
            
               Príslušné orgány zaviedli aj vyňatie osobných nákladov zo základu dane pri dani malých podnikov (KIVA) pôvodne v období od marca do júna 2020.
            
            
               Pri všetkých týchto opatreniach sa požadovala iba časť celkových výdavkov (alebo ušlého príjmu) súvisiacich so spoločnosťami, ktoré obmedzili alebo prerušili pracovný čas, alebo v prípadoch, keď boli zamestnanci nepretržite zamestnaní, a to až do posledných dostupných údajov o výsledku rozpočtového hospodárenia. Keďže tieto opatrenia predstavujú ušlý príjem verejnej správy, môžu sa považovať za ekvivalent verejných výdavkov.
            
            
               (7)Naďalej v súvislosti s daňovými opatreniami na základe vládneho dekrétu č. 105/2021 (III. 3.), vládneho dekrétu č. 147/2021 (III. 27.) a vládneho dekrétu č. 204/2021 (IV. 29.)
                  5
                príslušné orgány zmenili oslobodenie od režimu paušálnej dane pre malé podniky (KATA), ako sa uvádza v článku 3 písm. i) vykonávacieho rozhodnutia (EÚ) 2020/1561, ktorý bol pôvodne zavedený na obdobie od marca do júna 2020 a predĺžený na obdobie od marca do apríla 2021. Predmetom žiadosti je iba časť výdavkov súvisiaca s podporou samostatne zárobkovo činných osôb a spoločností s jediným spoločníkom. Toto opatrenie možno považovať za opatrenie podobné režimom skráteného pracovného času, ako sa uvádza v nariadení (EÚ) 2020/672, pretože je zacielené na ochranu samostatne zárobkovo činných osôb alebo podobných kategórií zamestnancov pred znížením alebo stratou príjmu.
            
            
               (8)Vládnym dekrétom č. 310/2021 (VI. 7.) o kompenzačnej podpore samostatne zárobkovo činných osôb Maďarsko takisto zaviedlo nový jednorazový režim podpory príjmov pre samostatne zárobkovo činné osoby v odvetviach, na ktoré sa vzťahujú opatrenia na obmedzenie pohybu pod podmienkou, že svoje činnosti zachovajú aspoň dva mesiace po možnom ukončení výnimočného stavu
                  6
               . Výška jednorazovej platby predstavuje mesačnú garantovanú minimálnu mzdu (219 000 HUF). Obdobie oprávnenosti sa končí ukončením výnimočného stavu. Cieľovou skupinou režimu sú výhradne podnikatelia bez zamestnancov, ktorí nie sú oprávnení na podporu v rámci odvetvového mzdového systému. Toto opatrenie možno považovať za opatrenie podobné režimom skráteného pracovného času, ako sa uvádza v nariadení (EÚ) 2020/672, pretože je zacielené na ochranu samostatne zárobkovo činných osôb alebo podobných kategórií zamestnancov pred znížením alebo stratou príjmu.
            
            
               (9)Maďarsko spĺňa podmienky na požiadanie o finančnú pomoc stanovené v článku 3 nariadenia (EÚ) 2020/672. Maďarsko poskytlo Komisii primerané dôkazy o tom, že od 1. februára 2020 sa z dôvodu prijatia vnútroštátnych opatrení na riešenie sociálno-ekonomických vplyvov výskytu ochorenia COVID-19 skutočné aj plánované verejné výdavky zvýšili o 897 720 542 EUR. Predstavuje to náhle a prudké zvýšenie, pretože takisto súvisí s novým opatrením aj rozšírením existujúcich opatrení priamo súvisiacich s opatreniami podobnými režimom skráteného pracovného času, ktoré sa týkajú významnej časti podnikov a pracovnej sily v Maďarsku. Maďarsko uhradilo 113 740 000 EUR zo zvýšenej sumy výdavkov z finančných prostriedkov Únie. Maďarsko uhradilo 132 510 542 EUR zo zvýšenej sumy verejných výdavkov z vlastných finančných prostriedkov.
            
         
         
            
               (10)Komisia sa v súlade s článkom 6 nariadenia (EÚ) 2020/672 poradila s Maďarskom a overila náhle a prudké zvýšenie skutočných aj plánovaných verejných výdavkov priamo súvisiacich s opatreniami podobnými režimu skráteného pracovného času, ktoré sa uvádzajú v žiadosti z 1. decembra 2021.
            
            
               (11)Finančná pomoc by sa preto mala poskytnúť s cieľom pomôcť Maďarsku pri riešení sociálno-ekonomických dôsledkov závažného narušenia hospodárstva spôsobeného výskytom ochorenia COVID-19. Komisia by mala prijať rozhodnutia o splatnosti, výške a uvoľnení splátok a tranží v úzkej spolupráci s vnútroštátnymi orgánmi.
            
            
               (12)Maďarsko a Komisia by mali toto rozhodnutie zohľadniť v dohode o úvere uvedenej v článku 8 ods. 2 nariadenia (EÚ) 2020/672.
            
            
               (13)Týmto rozhodnutím by nemal byť dotknutý výsledok postupov súvisiacich s narušením fungovania vnútorného trhu, ktoré sa môžu vykonať najmä na základe článkov 107 a 108 zmluvy. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 zmluvy.
            
            
               (14)Maďarsko by malo Komisiu pravidelne informovať o plnení plánovaných verejných výdavkov, aby mohla Komisia posúdiť rozsah, v akom Maďarsko plní uvedené výdavky.
            
            
               (15)Rozhodnutie o poskytnutí finančnej pomoci bolo prijaté s prihliadnutím na existujúce a očakávané potreby Maďarska, ako aj na žiadosti o finančnú pomoc podľa nariadenia (EÚ) 2020/672, ktoré už predložili alebo plánujú predložiť iné členské štáty, pričom sa uplatnili zásady rovnakého zaobchádzania, solidarity, proporcionality a transparentnosti,
            
            
               PRIJALA TOTO ROZHODNUTIE:
            
            
               Článok 1 
                  Vykonávacie rozhodnutie (EÚ) 2020/1561 sa mení takto:
            
            
            
               1. 
                     Článok 2 sa mení takto:
            
            
               a)
                     Odsek 1 sa nahrádza takto:
            
            
               „1. Únia sprístupní Maďarsku úver vo výške najviac 651 470 000 EUR. Úver má maximálnu priemernú splatnosť 15 rokov.“;
            
            
               b)
                     Odsek 4 sa nahrádza takto:
            
            
               „4. Prvá splátka sa uvoľní až vtedy, keď nadobudne platnosť dohoda o úvere uvedená v článku 8 ods. 2 nariadenia (EÚ) 2020/672. Všetky ďalšie splátky sa uvoľnia v súlade s podmienkami uvedenej dohody o úvere alebo v prípade potreby budú podmienené nadobudnutím platnosti dodatku k uvedenej dohode alebo zmenenej dohody o úvere.“
            
            
            
               2.
                     Článok 3 sa nahrádza takto:
            
            
               „Článok 3
            
            
               Maďarsko môže financovať tieto opatrenia:
            
            
               a)
                     dočasná podpora na modernizáciu ubytovania v turistických destináciách s cieľom udržať existujúcu pracovnú silu, ako sa stanovuje v uznesení vlády č. 2080/2020 o národnom rozvoji ubytovania, pokiaľ ide o časť výdavkov súvisiacich s podporou samostatne zárobkovo činných osôb a jednoosobových spoločností;
            
            
               b)
                     dočasná podpora pre potravinárske podniky, ako sa stanovuje vo vyhláške ministra poľnohospodárstva č. 25/2020, pokiaľ ide o časť výdavkov súvisiacich s podporou samostatne zárobkovo činných osôb a jednoosobových spoločností;
            
         
         
            
               c)
                     dočasná podpora pre záhradnícke spoločnosti v odvetví pestovania netrvácnych plodín a množiteľstva rastlín, ako sa stanovuje vo vyhláške ministra poľnohospodárstva č. 26/2020, pokiaľ ide o časť výdavkov súvisiacich s podporou samostatne zárobkovo činných osôb a jednoosobových spoločností;
            
            
               d)
                     dočasná podpora pre podniky na chov rýb, ako sa stanovuje vo vyhláške ministra poľnohospodárstva č. 30/2020, pokiaľ ide o časť výdavkov súvisiacich s podporou samostatne zárobkovo činných osôb a jednoosobových spoločností;
            
            
               e)
                     predĺženie, a to do 30. júna 2020, tých prídavkov na starostlivosť o dieťa, ktorých platnosť sa skončila počas obdobia stavu ohrozenia, ako sa stanovuje vo vládnom dekréte č. 59/2020 (III. 23.) a článku 71 zákona LVIII/2020;
            
            
               f)
                     pozastavenie dane odvádzanej zamestnávateľmi na sociálne zabezpečenie v určitých odvetviach, ako sa stanovuje v článku 4 písm. a) vládneho dekrétu č. 47/2020. (III. 18.) (v znení zmien), pokiaľ ide o časť výdavkov súvisiacich so spoločnosťami, ktoré obmedzili alebo prerušili pracovný čas, alebo v prípadoch, keď boli zamestnanci nepretržite zamestnaní, ako bolo predĺžené a zmenené;
            
            
               g)
                     oslobodenie zamestnávateľov v určitých odvetviach od odvodov na odbornú prípravu, ako sa stanovuje v článku 4 písm. a) vládneho dekrétu č. 47/2020 (III. 18.) (v znení zmien), pokiaľ ide o časť výdavkov súvisiacich so spoločnosťami, ktoré obmedzili alebo prerušili pracovný čas, alebo v prípadoch, keď boli zamestnanci nepretržite zamestnaní, ako bolo predĺžené a zmenené;
            
            
               h)
                     zníženie dane na účely príspevku na rehabilitáciu pre zamestnávateľov v určitých odvetviach, ako sa stanovuje v článku 4 písm. a) vládneho dekrétu č. 47/2020 (III. 18.) (v znení zmien), pokiaľ ide o časť výdavkov súvisiacich so spoločnosťami, ktoré obmedzili alebo prerušili pracovný čas, alebo v prípadoch, keď boli zamestnanci nepretržite zamestnaní, ako bolo predĺžené a zmenené;
            
            
               i)
                     oslobodenie pre malých daňovníkov od režimu paušálnej dane pre malé podniky (KATA) v určitých odvetviach, ako sa stanovuje v článku 5 vládneho dekrétu č. 47/2020. (III. 18.) (v znení zmien), pokiaľ ide o časť výdavkov súvisiacich s podporou samostatne zárobkovo činných osôb a jednoosobových spoločností ako bolo predĺžené a zmenené;
            
            
               j)
                     vyňatie osobných nákladov zo základu dane pri dani malých podnikov (KIVA) v určitých odvetviach, ako sa stanovuje vo vládnom dekréte č. 47/2020 (III. 18.) (v znení zmien), pokiaľ ide o časť výdavkov týkajúcich sa spoločností, ktoré obmedzili alebo prerušili pracovný čas, alebo v prípadoch, keď boli zamestnanci nepretržite zamestnaní, ako bolo predĺžené a zmenené;
            
            
               k)
                     paušálna dávka pre zdravotníckych pracovníkov ako uznanie za ich dodatočnú prácu počas pandémie, ako sa stanovuje vo vládnom dekréte č. 275/2020 (VI. 12.);
            
            
               l)
                     náklady súvisiace s osobitnými opatreniami na kontrolu pandémie zavedenými v štátom vlastnených podnikoch;
            
            
               m)
                     náklady súvisiace s osobitnými opatreniami na kontrolu pandémie a ochranu osobného zdravia verejných úradníkov, ako sa stanovuje vo vládnom dekréte č. 250/2014 (X. 2) o Generálnom riaditeľstve pre verejné obstarávanie a zásobovanie (KEF);
            
            
               n)
                     náklady súvisiace s infraštruktúrou a investíciami do nemocníc na zabezpečenie vysokej úrovne ochrany zdravotníckych pracovníkov a pacientov, ako sa stanovuje v uznesení vlády č. 1012/2020 (I. 31.) o ustanovení operatívnych zamestnancov;
            
            
               o)
                     priame náklady na osobné ochranné prostriedky a vybavenie v nemocniciach a iných zdravotníckych zariadeniach na vysokú úroveň ochrany zdravotníckych pracovníkov, ako sa stanovuje v uznesení vlády č. 1012/2020 (I. 31.) o ustanovení operatívnych zamestnancov;
            
            
               p)
                     jednorazový režim podpory príjmov pre samostatne zárobkovo činné osoby v odvetviach, na ktoré sa vzťahujú ochranné opatrenia pod podmienkou, že svoje činnosti zachovajú aspoň dva mesiace po možnom ukončení výnimočného stavu, ako sa stanovuje vo vládnom dekréte č. 310/2021.“
            
            
            
               3.Článok 4 sa nahrádza takto:
            
            
               „Článok 4
            
            
               1.Maďarsko informuje Komisiu do 28. apríla 2021 a potom každých šesť mesiacov o plnení plánovaných verejných výdavkov, až kým nebudú uvedené plánované verejné výdavky v plnej miere naplnené.
            
            
               2.Ak sa opatrenia uvedené v článku 3 zakladajú na plánovaných verejných výdavkoch a boli predmetom vykonávacieho rozhodnutia, ktorým sa mení vykonávacie rozhodnutie (EÚ) 2020/1561, Maďarsko informuje Komisiu do šiestich mesiacov odo dňa prijatia uvedeného rozhodnutia a potom každých šesť mesiacov o plnení plánovaných verejných výdavkov, až kým nebudú plánované verejné výdavky v plnej miere naplnené.“
            
            
         
         
            
               Článok 2
            
            
               Toto rozhodnutie je určené Maďarsku.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 159, 20.5.2020, s. 1.
               
               
                  
                     (2)
                  
                        Vykonávacie rozhodnutie Rady (EÚ) 2020/1561 z 23. októbra 2020, ktorým sa Maďarsku poskytuje dočasná podpora podľa nariadenia (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19 (Ú. v. EÚ L 357, 27.10.2020, s. 24).
               
               
                  
                     (3)
                  
                        Uverejnené v maďarskom úradnom vestníku (XI. 10.)
               
               
                  
                     (4)
                  
                        Pozri článok 1 vládneho dekrétu č. 571/2020 (XII. 9.), článok 1 vládneho dekrétu č. 638/2020 (XII. 22.), článok 1 vládneho dekrétu č. 105/2021 (III. 3.), článok 1 vládneho dekrétu č. 147/2021 (III. 27.) a článok 1 vládneho dekrétu č. 204/2021 (IV. 29.).
               
               
                  
                     (5)
                  
                        Článok 1 vládneho dekrétu č. 147/2021(III. 27.), článok 1 vládneho dekrétu č. 204/2021 (IV. 29.).
               
               
                  
                     (6)
                  
                        Vládny dekrét č. 310/2021 (VI. 7.) o kompenzačnej podpore samostatne zárobkovo činných osôb, ako sa uvádza v žiadosti Maďarska z 1. decembra 2021.